SIRI ยิ้ม “บิ๊กตู่” เล็งเปิดประเทศหนุน Q4 ฟื้น ตั้งเป้ายอดโอน-ขายแตะ 3.1 หมื่นล.
SIRI ยิ้มรับ หลัง “บิ๊กตู่” ประกาศเดินหน้าเปิดประเทศตุลาคมนี้ โดยบริษัทพร้อมเปิดตัวโครงการตามแผนได้ทันที ซึ่งคาดว่าจะส่งผลให้ไตรมาส 4 ฟื้นตัว ตั้งเป้ายอดโอนและยอดขาย แตะ 3.1 หมื่นล้านบาท ปี 2564
17 มิ.ย. 2564

นายเศรษฐา ทวีสิน ประธานอำนวยการและกรรมการผู้จัดการใหญ่ บริษัท แสนสิริ จำกัด (มหาชน) หรือ SIRI เปิดเผยว่า หลังจากการที่นายกรัฐมนตรีมีการประกาศเดินหน้าเปิดประเทศภายใน 120 วัน ซึ่งเป็นสัญญาณการฟื้นตัวที่ดีของเศรษฐกิจ โดยมีระบบสาธารณสุขไทยกับทิศทางของเศรษฐกิจที่จะเดินหน้าไปพร้อมกันเป็นครั้งแรกและมีเป้าหมายชัดเจนขึ้น
สำหรับการเร่งเตรียมความพร้อมในการเปิดประเทศจะเป็นสัญญาณที่กระตุ้นให้ภาคเอกชน รวมถึง SME ที่นับเป็นกำลังสำคัญของประเทศซึ่งมีเป้าหมายชัดเจนขึ้น โดยทาง SIRI ยังคงเดินหน้า Speed to Market อยู่ตลอดเวลา ซึ่งได้มีแผนพร้อมรับการกลับมาเปิดประเทศ และการฟื้นตัวของเมืองท่องเที่ยวทั้งหัวหิน พัทยา ภูเก็ต หาดใหญ่ เชียงใหม่ เชียงราย เต็มสปีด ซึ่งบริษัทมีที่ดินพร้อมแผนเปิดตัวโครงการ แต่รอแค่การเปิดประเทศในช่วงครึ่งปีหลัง ส่งผลให้บริษัทสามารถดำเนินงานตามแผนได้ทันที
ส่วนมุมมองทิศทางบวกในอนาคตต และต้องปรับตัวให้เร็ว รองรับความต้องการลูกค้าและการกลับมาของตลาด ก่อนเปิดประเทศและเศรษฐกิจเริ่มฟื้น จากการที่ SIRI มีความแข็งแกร่งด้วย Cash flow Strategy จากการบริหารจัดการสต็อกที่ดี ส่งผลให้บริษัทมีสต็อกบ้านเดี่ยวเพียงพอ ซึ่งหากสถานการณ์กลับมาฟื้นตัวก็จะมีที่อยู่อาศัยที่พร้อมรองรับความต้องการของลูกค้าได้มากที่สุด
ขณะเดียวกันบริษัทยังมียอดรอรับรู้รายได้ (Presale Backlog) รวมโครงการร่วมทุน รองรับการเติบโตระยะยาวในอีก 3 ปี ถึง 2.8 หมื่นล้านบาท โดยเป็น Backlog และยอดรับรู้รายได้ในช่วงไตรมาส 1/2564 ที่รองรับเป้ารายได้ในปีนี้ไปแล้วถึง 77% เหลือที่ต้องทำอีกเพียง 23% ในครึ่งปีหลัง จึงเชื่อว่าบริษัทสามารถทำได้ตามเป้ารายได้ที่วางไว้ พร้อมยังมีสภาพคล่องในมืออีกกว่า 1.5 หมื่นล้านบาท สะท้อนถึงความแข็งแกร่งทางการเงิน ส่งผลให้แสนสิริหล่อเลี้ยงธุรกิจอย่างต่อเนื่อง
“ผมเชื่อว่าเศรษฐกิจจะกลับมาฟื้นตัวในไตรมาส 4/2564 รวมถึงเศรษฐกิจเมืองท่องเที่ยวที่จะเริ่มฟื้นตัว นี่ไม่ใช่แค่ความหวังแต่คือความจริง ต่างชาติจะกลับมา ภาคเอกชนในธุรกิจต่างๆ จะเร่งพลิกฟื้นธุรกิจ โดยเฉพาะธุรกิจอสังหาฯ ภายหลังจากที่ประเทศต้องฝ่าวิกฤตโควิด19 มามากกว่า 1 ปี ขณะที่ศักยภาพเมืองท่องเที่ยวต่างๆ ที่มีความโดดเด่นแตกต่างกันออกไป จะพร้อมดึงดูดนักท่องเที่ยวทั้งจากชาวไทยและต่างชาติ ให้กลับมาคึกคักและสร้างเศรษฐกิจให้แข็งแกร่งอีกครั้ง” นายเศรษฐา กล่าว
สำหรับแผนการเปิดตัวโครงการใหม่ในไตรมาส 3/2564 บริษัทวางแผนเปิด 9 โครงการ แบ่งเป็นคอนโดมิเนียม 2 โครงการ และแนวราบ 7 โครงการ และในไตรมาส 4/2564 จะเปิดตัวอีก 11 โครงการ เป็น แนวราบ 6 โครงการ และคอนโดมิเนียม 5 โครงการ กระจายทั้งในกรุงเทพฯ และต่างจังหวัด เช่น เชียงใหม่ รวมถึงการโอนคอนโดมิเนียม EDGE เซ็นทรัล – พัทยา เป็นต้น
โดยปัจจุบันบริษัทได้เตรียมพร้อมรับดีมานด์ที่พุ่งขึ้นสูงขึ้นจากการเปิดประเทศ โดยนำร่องเปิดตัว THE MUVE ราม 22 และบางนา พร้อมการขายในตลาดต่างชาติเมื่อเปิดประเทศในไตรมาส 4/2564 โดยเชื่อว่าการเปิดตัว 5 คอนดิเนียมใหม่ในไตรมาส 4/2564 ที่วางแผนเปิดตัว รวมทั้ง EDGE เซ็นทรัล-พัทยาที่กำลังจะโอน จะได้รับความสนใจจากต่างชาติอย่างมาก
ขณะนี้บริษัทได้วางเป้าหมายยอดขายและยอดโอนไว้ที่ 3.1 หมื่นล้านบาท จากการเปิดตัว 24 โครงการ มูลค่ารวม 2.2 หมื่นล้านบาทในปีนี้ รวมทั้งจากสัญญาณที่ดีของการเปิดประเทศภายใน 120 วัน บริษัทยังได้เตรียมปรับแผนธุรกิจ พร้อมเป้าหมายยอดขาย และยอดโอนใหม่อีกครั้งในครึ่งปีหลัง ซึ่งจะประกาศให้ทราบต่อไป
สำหรับผลการดำเนินงานของ SIRI คาดการณ์ว่ายอดโอนครึ่งปีแรกจะอยู่ที่ 1.65-1.7 หมื่นล้านบาท คิดเป็น 50% ของเป้าหมาย และเชื่อมั่นว่าจะทำได้ตามเป้าหรือดีกว่าเป้าที่วางไว้ หากมีการเปิดประเทศจริงและนักท่องเที่ยวกลับมาได้ จากความเชื่อมั่นของชาวต่างชาติ ที่มองว่าเมืองไทยปลอดภัย มีระบบสาธารณสุขที่ดี และมีแนวโน้มความต้องการซื้อคอนโดเป็นบ้านหลังที่ 2 หรือเป็น Safe Heaven เพิ่มขึ้น